**LECTIO DIVINA**

**Il-Ġisem u d-Demm tal-Mulej**

**(Sena B)**

**Mk 14,12-16.22-26**

**Ħudu dan hu ġismi... Dan huwa demmi,**

**id-demm tal-patt li jixxerred għal ħafna**

Is-silta tirrakkonta l-aħħar ċena bil-preparazzjoni u l-iżvolġiment kollu tagħha (inkluż il-kant tal-aħħar, i.e. l-aħħar erba’ salmi tal-*Hallel* [Salmi 115-118]). F’din l-ikla l-evanġelista ma jsemmix jekk Ġesù kielx jew le l-ħaruf mal-appostli tiegħu skont ir-rit Lhudi. L-iskop ta’ Marku (bħal fis-Sinottiċi l-oħra) huwa li juri biċ-ċar li permezztal-*aħħar ċena* Ġesù waqqaf *Għid Ġdid* – li tiegħu hu stess hu l-ħaruf – u li fih, l-Għid il-qadim (Eżodu) isib il-milja tiegħu. B’dan l-Għid il-Ġdid il-bnedmin *kollha* (u mhux il-Lhud biss) jsibu l-ħelsien.

**“Fl-ewwel jum tal-Ażżmi, meta kienu jissagrifikaw il-ħaruf tal-Għid, id-dixxipli tiegħu qalulu: ‘Fejn tridna mmorru nħejju biex tiekol l-ikla tal-Għid?’” (v. 12)**

L-Għid Lhudi jiġi ċċelebrat bejn l-14 u l-15 ta’ Nisan. Il-ħaruf kien jiġi maqtul qabel inżul ix-xemx tal-jum 14. L-ikla kienet issir wara nżul ix-xemx, i.e. meta skont il-Lhud jkun ġa daħal il-jum 15, i.e. l-Għid.

San Mark jirrakkonta li l-Għid ħabat il-Ġimgħa; jum il-mewt ta’ Ġesù, mentri San Ġwann jirrakkonta li l-Għid ħabat is-Sibt (ġurnata wara l-mewt ta’ Ġesù). L-iskop teoloġiku ta’ Mark – li Ġesù miet fl-Għid – huwa li l-mewt tiegħu hija l-*Għid* tagħna – il-passaġġ mill-mewt għall-ħajja, mill-iskjavitù għall-ħelsien, mentri San Ġwann jemfasizza aktar il-fatt tal-*ħaruf*: Ġesù jiġi maqtul fl-istess ħin li kienu jiġu maqtula l-ħrief (allura lejlet l-Għid, qabel inżul ix-xemx).

**“bagħat tnejn mid-dixxipli tiegħu u qalilhom: ‘Morru l-belt, u tiltaqgħu ma’ raġel iġorr ġarra ilma’... u sabu kollox kif kien qalilhom hu” (v. 13a u 16b)**

L-evanġelista joħroġ il-kapaċità profetika ta’ Ġesù. Hu jibgħathom ifittxu sinjal partikulari: “raġel iġorr ġarra ilma”. Normalment il-*ġarra* kienet tinġarr minn mara. L-irġiel kienu jġorru reċipjenti li jesgħu iktar (bħal damiġġani tal-ġild). San Mark jemfasizza dan is-sinjal biex joħroġ il-kapaċità profetika ta’ Ġesù (prexjenza sopranaturali: cfr 1 Sam 10,2-5). Ġesù kien jaf x’irid, u dak li daħal għalih kien *jaf* x’inhu (il-passjoni); daħal għalih “b’ruħu u b’ġismu” – libertà sħiħa u rieda sħiħa fl-għażla.

**“Għidu lil sid id-dar ta’ fejn tarawh dieħel, ‘Qallek l-Imgħallem: Fejn hi l-kamra tiegħi li fiha nista’ niekol l-ikla tal-Għid mad-dixxipli tiegħi?’” (v. 14)**

Il-persuna ta’ Ġesù – l-Imgħallem – tiddomina x-xena. Hu l-Mulej, is-Sinjur. Dan hu wieħed mill-iskopijiet teoloġiċi ċentrali f’Mark.

**“Huma u jieklu, ħa l-ħobż f’idejh, qal il-barka, qasmu, newwilhulhom u qal: ‘Ħudu, dan hu ġismi.’ Mbgħad ħa kalċi f’idejh radd il-ħajr, u newwilhulhom, u lkoll xorbu minnu.” (vv. 22-23)**

Kif jgħidilna v. 18 l-ikla mhix qed issir bl-għaġġla (bil-wieqfa bħalma kienet saret l-ewwel ikla tal-Għid), imma dawk li qed jieklu qegħdin komdi (ἀνάκειμαι – mimdudin mal-mejda) f’ambjent ta’ festa; ambjent li jiffavorixxi mhux biss djalogu imma anke mument ta’ intimità.

“qal il-barka” – (εὐλογέω) hija talba solenni ta’ tifħir (eloġju u barka) lill-Mulej skont id-drawwa Lhudija (ara ukoll 6,41, Lq 22,19 u 1 Kor 11,24).

Fejn fuq il-ħobż Ġesù jgħid “il-barka”, għall-inbid huwa “radd il-ħajr” (εὐχαριστέω).

“Ħudu dan hu *ġismi*”

Ġesù jagħmel spjega ta’ dak li qed jiġi mogħti għall-fatt li mhux daqstant ovvju. Din il-frażi hija preżenti fis-Sinottiċi kollha u anke fl-ittra lill-Korintin (1 Kor 11,24). Il-ġisem hekk kif mifhum f’sens Ebrajk huwa l-kapaċità li persuna għandha li tikomunika mal-oħrajn madwarha – Ġesù (Alla u bniedem) jingħata b’sagrifiċċju għall-ġid tal-oħrajn; jikkomunika *salvazzjoni*.

**“Dan huwa demmi, id-demm tal-patt, li jixxerred għal ħafna.” (v. 24)**

Huwa permezz tat-tixrid tad-demm ta’ Ġesù fuq is-salib li jitwettaq il-Patt il-Ġdid – patt defenittiv bejn Alla u l-bniedem. Min jaqsam u jieħu parti mill-ħobż u l-inbid (jiċċelebra l-Ewkaristija) ikun qed jieħu sehem ukoll mill-ħajja li tagħti l-vittma offruta. Kważi fl-ebda reliġjon antika oħra ma nsibu l-fatt li l-vittma offruta tiġi mittiekla. Wisq inqas insibu fejn jiġi kkunsmat id-demm (għax fih hemm il-ħajja; ara Lev 17,10-14). Meta qed jiġu mistiedna jixorbu d-demm, huma qed jiġu mistiedna jixorbu u jieħdu mill-istess ħajja ta’ Alla; Alla li l-ħajja tiegħu hi eterna.

“mxerred għal ħafna” (ἐκχυννόμενον ὑπὲρ πολλῶν)

Mattew iżid “għall-maħfra tad-dnubiet” (Mt 26,28). Dan juri li hemm rabta sħiħa u importanti bejn il-*Patt il-Ġdid* u l-*maħfra* (ara ukoll Ġer 31,31-34). Allura minn hawn toħroġ ċara l-imħabba ta’ Kristu għall-bniedem f’li *jingħata* b’mod ħieles għall-bniedem biex dan “ikollu l-ħajja”.

B’din l-azzjoni salvivika ta’ Kristu ma jibbenefikax *biss* xi grupp privileġġjat ta’ nies bħalma kienu l-appostli, imma “ħafna” jibbenefikaw (għal-lingwaġġ u għall-mentalità semitika, il-“ħafna” tfisser “kulħadd”).

**“Tassew ngħidilkom, li ma nixrobx iżjed mill-frott tad-dielja sa dakinhar li nixrob inbid ġdid fis-Saltna ta’ Alla” (v. 25)**

Timbru eskatoloġiku li nsibuh kemm fir-rakkont parallel tas-Sinottiċi, kif ukoll f’1 Kor 11.

Minn hawn joħroġ il-fatt tal-indispensabilità tar-relazzjoni li hemm bejn l-Ewkaristija u l-aħħar żmien, i.e. il-ħajja ta’ dejjem: għaqda, imħabba u ferħ dejjiem.